IVAN Đakić, sin HDZ-ovog saborskog zastupnika Josipa Đakića, na Facebooku je Srbima čestitao Božić jezivom slikom na kojoj, prema svemu sudeći, ustaša drži odrubljenu glavu Srbina.

"Svim 'prijateljima' srbićima sretan božić"

22-godišnji Đakić je sliku objavio danas, na pravoslavni Božić.

Uz odvratnu fotografiju koja, prema onome što se može pronaći na internetu prikazuje jednog od ustaških koljača iz Jasenovca, sin HDZ-ovog zastupnika napisao: "Svim 'prijateljima' srbićima sretan božić".

Đakić je Indexu, odmah nakon što smo ga nazvali, priznao da je objavio odvratnu fotografiju.

Sve je priznao Indexu, ispričava se "svima koje je uvrijedio" i želi sretan Božić

"Jesam, jesam...", odmah je priznao Đakić.

Sin HDZ-ova zastupnika pokušao se opravdati.

"Podijelio sam fotografiju od kolege i izbrisao je za minutu. To nije moje mišljenje i ovim putem se ispričavam svima koje sam uvrijedio te im čestitam Božić", rekao je Đakić Indexu.

Nazvali smo i njegovog tatu, HDZ-ovog Josipa Đakića, i pitali što misli o objavi sina

Ipak, i na samom screenshotu jasno se vidi da Ivan Đakić nije sliku obrisao za minutu, kako tvrdi, kao i to da ju nije podijelio, nego da ju je sam objavio.

Nazvali smo Josipa Đakića kako bismo ga pitali odobrava li to što njegov sin na društvenoj mreži objavljuje sliku ustaše s odrubljenom glavom Srbina, no čim smo izgovorili da raspolažemo spornom Facebook objavom njegova sina, HDZ-ov saborski zastupnik prekinuo je vezu.

Ivan Đakić je pažnju javnosti zaokupio krajem listopada kada je za Index novinar Ivan Žada ispričao da mu je sin HDZ-ovca prijetio smrću.

Isti Đakićev sin prije tri mjeseca prijetio smrću novinaru

Tekst se nastavlja ispod oglasa

"Mlađi sin Josipa Đakića pred desetak svjedoka zaprijetio je da će me ubiti. Rekao je: 'Onog Žadu ću zatući, ali ne moram ja prljati ruke. Platit ću, znam već i koga u Zagrebu da to napravi umjesto mene.' Rekao je to pred više ljudi u kafiću koji su mi to ispričali. Nije prvi put da mi prijete, ali prvi put imam svjedoke koji su me odmah nazvali i sve mi prepričali. Nije ugodno", rekao je Žada i dodao da se sve odvijalo na šanku jednog popularnog kafića u Virovitici.

Đakićev sin, dodao je Žada, pri prijetnjama se pozivao na oca.

"Otac ne smije ništa napraviti pa ću onda ja"

"Đakićev sin je rekao: 'On dira moga oca.' Kada su mu ljudi rekli da je valjda njegov otac veliki dečko i da se može sam raspraviti, rekao je: 'Otac ne smije pa ću onda ja'", dodao je novinar.

Kako kaže, riječ je o 22-godišnjem Đakićevu sinu koji je u Virovitici poznat kao divljak koji vozi skupe aute. Autima se mlađi Đakić hvali i na svom Facebooku.

Kako je ispričao Žada, Ivan Đakić se hvali da mu policija neće ništa, što je, dodaje, uglavnom i istina.

Novinar kojem je prijetio Đakićev sin kaže da HDZ-ovac Đakić kadrovira sve i da ima svoje ljude u policiji i DORH-u

"Ako neki jadnik nešto i napiše, ode u ladicu. To nije ni čudno jer je ovdašnji načelnik policijske uprave Đakićev čovjek, upućeni vele da su i prijatelji. Javna tajna je da Đakić kadrovira sve. Ništa se bez Đakića ovdje ne može. Isto tako kadrovira i u lokalnom DORH-u. Ja ovo sigurno neću prijaviti ovdje jer će to odmah znati Đakić i krenuti s pritiscima na tih nekoliko ljudi koji su to čuli", ogorčen je Žada.

Žada dodaje da više ni ne radi aktivno kao novinar, tek tu i tamo objavi tekst na nekom portalu. O Đakiću, dodaje, uopće nije pisao u posljednje vrijeme osim u ponekom Facebook statusu. Zato mu još više, kaže, nije jasno zašto mu Đakićev sin prijeti pozivajući se na oca.

DORH protiv Ivana Đakića podignuo optužnicu zbog prijetnji

Nakon što su mu svjedoci javili za prijetnju i nakon što je kod javnog bilježnika u prisustvu odvjetnika ovjerio izjavu, Žada je nazvao Đakića kako bi mu, priča nam, poručio da nitko nema pravo prijetiti njemu ili njegovoj obitelji, pa tako ni njegov sin.

Žada nam je naknadno potvrdio da je DORH protiv Ivana Đakića podignuo optužnicu zbog prijetnji.

22-godišnji Ivan Đakić, sin moćnog HDZ-ovca, vlasnik je hotela



22-godišnji Ivan Đakić, sin moćnog HDZ-ovca, inače je vlasnik hotela u Pitomači. Iza hotela stoji firma Đakić Thim d.o.o., a u službenim podacima je kao vlasnik naveden upravo Ivan Đakić. Uz mlađeg sina Josipa Đakića, zvanog Jopa, firmu zastupa i stariji sin Tomislav Đakić koji je član Uprave.